အူးဟူချောင်းတံတား အစုလိုက်အပြုံလိုက် သတ်ဖြတ်မှု

**အူးဟူချောင်းတံတား အစုလိုက်အပြုံလိုက် သတ်ဖြတ်မှု** သည်  ၂၀၂၁ မြန်မာနိုင်ငံစစ်အာဏာသိမ်းခံရခြင်း နောက်ဆက်တွဲ ပြည်သူ့ခုခံတော်လှန်စစ် ကာလအတွင်း၊ ကရင်ပြည်နယ်၊ မြဝတီခရိုင်၊ ဝေါလေမြို့၊ ကနဲလေးကျေးရွာအနီး၊ကနဲလေး-မော်ခီးသွားကားလမ်းပေါ်ရှိ အူးဟူချောင်းတံတား တည်ဆောက်ရေးလုပ်ငန်းခွင်မှ အလုပ်သမားများနှင့် အရပ်သား ၂၅ ဦး သတ်ဖြတ်ခံခဲ့ရသည့် ဖြစ်စဉ်ဖြစ်သည်။

## ဖြစ်စဉ်အကျဉ်းချုပ်
၂၀၂၁ ခုနှစ် မေလ ၃၁ ရက်နေ့တွင် ကရင်ပြည်နယ်၊ မြဝတီခရိုင်၊ ဝေါလေမြို့၊ ကနဲလေးကျေးရွာအနီး၊ ကနဲလေး-မော်ခီး သွားကားလမ်းပေါ်ရှိ အူးဟူချောင်းတံတား တည်ဆောက်ရေးလုပ်ငန်းခွင်တွင် အလုပ်လုပ်ကိုင်နေသည့် အရပ်သားနှင့် အလုပ်သမား ၄၇ ဦးကို ကရင်အမျိုးသားအစည်းအရုံး (KNU) ၏ လက်နက်ကိုင်တပ်ဖွဲ့နှစ်ခုအနက်မှ တစ်ခုဖြစ်သော ကရင်အမျိုးသားကာကွယ်ရေးအဖွဲ့ (KNDO) အဖွဲ့မှ ဗိုလ်ကြီး စောပါဝါး ဦးစီးသော အဖွဲ့က ဖမ်းဆီးသည့်နောက် ဖြစ်ပွားခဲ့သည့် ဖြစ်စဉ် ဖြစ်သည်။

### ဖြစ်စဉ်အသေးစိတ် 
၂၀၂၁ ခုနှစ် မေလ ၃၁ ရက်နေ့တွင်၊ မြဝတီခရိုင်အတွင်း ဆောင်ရွက်နေသည့် ကနဲလေး-မော်ခီးသွားကားလမ်းပေါ်ရှိ အူးဟူချောင်းတံတား တည်ဆောက်ရေးလုပ်ငန်းခွင်တွင် အလုပ်လုပ်ကိုင်နေသည့် အရပ်သား အလုပ်သမား အမျိုးသား ၃၁ ဦး၊ အမျိုးသမီး ၆ ဦး၊ ကလေးငယ် ၁၀ ဦး၊ စုစုပေါင်း ၄၇ ဦးကို ကရင်အမျိုးသားအစည်းအရုံး (KNU) ၏ လက်နက်ကိုင်တပ်ဖွဲ့နှစ်ခုအနက်မှ တစ်ခုဖြစ်သော ကရင်အမျိုးသားကာကွယ်ရေးအဖွဲ့ (KNDO)အဖွဲ့မှ  အဖွဲ့မှ ဗိုလ်ကြီး အဆင့်ရှိသူ **စောပါဝါး** ဦးစီးသော အင်အား ၃၀ ဦးခန့်က သေနတ်ဖြင့် ခြိမ်းခြောက်ပြီး မြေသယ်ယာဉ်ဖြင့် ဖမ်းဆီးခေါ်ဆောင်သွားခဲ့သည်။

၂၀၂၁ ခုနှစ်၊ ဇွန် ၁ ရက်နှင့် ၉ ရက်တွင် ဖမ်းဆီးခေါ်ဆောင်သွားခံရသူများထဲမှ အမျိုးသား ၆ ဦး၊ အမျိုးသမီး ၆ ဦး၊ ကလေးငယ် ၁၀ ဦး၊ စုစုပေါင်း ၂၂ ဦး သည် ပြန်လည်လွတ်မြောက်ခဲ့ပြီး၊လက်နက်ငယ်ဒဏ်ရာရရှိထားသူ ၆ဦး ပါဝင်သည်။

၂၀၂၁ ခုနှစ် ဇွန် ၁၁ ရက် တွင် ဖမ်းဆီးခေါ်ဆောင်သွားခဲ့သူများကို လိုက်လံရှာဖွေပေးခဲ့သည့် တပ်မတော်သည် အူးဟူချောင်းတံတားအရှေ့မြောက်ဘက် ၁,၃၀၀ မီတာခန့်အကွာတွင် မီးရှို့ခံထားသည့် အလောင်း ၁ လောင်းကို တွေ့ရှိခဲ့ပြီး၊ဆက်၍ ရက်ရက်စက်စက် သတ်ဖြတ်ခံထားရသည့် အလောင်း ၆ လောင်းကိုလည်း ထပ်မံတွေ့ရှိခဲ့သည်။ ဇွန် ၁၂ ရက်တွင် ပုပ်ပွသေဆုံးနေသည့် အလောင်း ၁၈ လောင်းကိုလည်း စူးစမ်း ရှာဖွေတွေ့ရှိခဲ့သည်။

### ပြန်လည်လွတ်မြောက်မှုနှင့် သေဆုံးမှု 
ဖမ်းဆီးခံရသူ ၄၇ဦး အနက် ဇွန် ၁ ရက်နှင့် ၉ ရက်တို့တွင် ဒဏ်ရာရသူ ၆ဦးအပါအဝင် အမျိုးသား ၆ ဦး၊ အမျိုးသမီး ၆ ဦး၊ ကလေးငယ် ၁၀ ဦး (စုစုပေါင်း ၂၂ ဦး) ပြန်လည်လွတ်မြောက်ခဲ့သည်။

ဤဖြစ်စဉ်တွင် စုစုပေါင်း ၂၅ ဦး သေဆုံးခဲ့ကာ ရုပ်အလောင်းများကို တံတားအနီးတွင် မြေမြှုပ်ထားသည်ကို နောက်ပိုင်းတွင် ပြန်လည်တွေ့ရှိခဲ့သည်။ 

## အပြန်အလှန်စွပ်စွဲချက်များ 
၂၀၂၁ ခုနှစ်၊ ဇွန်လ ၁၃ ရက်နေ့တွင် စစ်ကောင်စီသည်  ကနဲလေး-မော်ခီး သွားကားလမ်းပေါ်ရှိ အူးဟူချောင်းတံတား တည်ဆောက်ရေးလုပ်ငန်းခွင်မှ အလုပ်သမားများနှင့် အရပ်သား ၄၇ ဦး ဖမ်းဆီးခံရပြီး၊ထိုထဲမှ ၂၅ ဦး သတ်ဖြတ်ခံလိုက်ရသည့် သတင်းကို မှတ်တမ်းဓာတ်ပုံများဖြင့် ထုတ်လွှင့်ခဲ့သည်။

ထိုသို့ထုတ်လွှင့်ရာတွင်  KNDOအဖွဲ့မှ ဗိုလ်ကြီး အဆင့်ရှိသူ စောပါဝါး ဦးစီးသည့်အဖွဲ့က အကြောင်းမဲ့ဖမ်းဆီးခေါ်ဆောင်ပြီး အချို့အား ရက်ရက်စက်စက် ပစ်ခတ်သတ်ဖြတ်ခဲ့သည်ဟု  စစ်ကောင်စီဘက်မှ စွပ်စွဲပြောဆိုခဲ့သည်။ 

ဤဖြစ်စဉ်နှင့် ပတ်သက်၍ KNDOဘက်မှ ၎င်းတို့ဖမ်းဆီးထားသူများသည် အရပ်သားများမဟုတ်ဘဲ စစ်ကောင်စီ၏ ထောက်လှမ်းရေးနှင့် လက်နက်ကိုင်များဖြစ်ကြောင်း ပြန်လည်တုံ့ပြန်ခဲ့သော်လည်း  ၊ ကရင်အမျိုးသားအစည်းအရုံး (KNU) ဗဟိုမှ အဆိုပါဖြစ်စဉ်ကို စုံစမ်းစစ်ဆေးမှုများ ပြုလုပ်ခဲ့သည်။ 

ယင်းဖြစ်စဉ်သည် ထိုစဉ်က ပြည်တွင်းပြည်ပ လူ့အခွင့်အရေးအဖွဲ့အစည်းများအကြား ဝေဖန်ဆွေးနွေးစရာ ဖြစ်ရပ်တစ်ခု ဖြစ်ခဲ့သည်။

## ဆုံးဖြတ်ချက် 
၂၀၂၁ ခုနှစ် မေ ၃၁ ရက်နေ့တွင်၊ ကရင်အမျိုးသားအစည်းအရုံး (KNU) အောက်ရှိ ကရင်အမျိုးသားကာကွယ်ရေးအဖွဲ့ (KNDO) ခေါင်းဆောင် ဗိုလ်ချုပ် စောနယ်ဒါးမြက ဝေါလေဒေသအတွင်း အရပ်သား ၂၅ ဦးကို သတ်ဖြတ်မှု ပြုလုပ်ခဲ့ပြီး၊ ထိုအမှုသည် မြန်မာစစ်တပ်၏ သူသျှိုများ ဖြစ်သည့်အတွက်  KNDO ၏ လက်အောက်ခံတပ်ဖွဲ့မှ အရေးယူခဲ့ကြောင်း လူ့အခွင့်အရေးဆိုင်ရာ လှုပ်ရှားမှုအဖွဲ့ **Fortify Rights** သို့ သက်သေဝန်ခံချက်ပေးထားသည်။

ထို့အပြီး၊ Fortify Rights အဖွဲ့သည် ဤသတင်းအချက်အလက်များကို ၂၀၂၁ ခုနှစ် ဩဂုတ်လအတွင်း သတင်းထုတ်ပြန်ခဲ့သည်။

၂၀၂၁ ခုနှစ်၊ဇူလိုင်လ ၅ရက်အစည်းအဝေးဖြင့်  ကေအန်ယူဗဟို သည်လည်း  ကရင်အမျိုးသားအစည်းရုံးလက်အောက်ခံ ကရင်အမျိုးသားကာကွယ်ရေးတပ်ဖွဲ့ (KNDO) ၏ စစ်ဦးစီးချုပ် ဗိုလ်မှူးချုပ်စောနယ်ဒါးမြ နှင့် ဗိုလ်ကြီးစောဘာဝါး တို့ကို  ကရင်ပြည်နယ်၊ ဝေါလေမြို့ ကနဲလေးကျေးရွာအနီး လူ ၂၅ ဦး အစုလိုက်အပြုံလိုက် သတ်ဖြတ်ခံခဲ့ရသည့်ကိစ္စနှင့် ပတ်သက်ပြီး  ၎င်းတို့၏ တာဝန်အသီးသီးမှ ယာယီရပ်ဆိုင်းခဲ့သည်။ 

၂၀၂၁ ဇူလိုင်လ ၁၁ရက်တွင်  ယာယီရပ်ဆိုင်းခံလိုက်ရသော ဗိုလ်မှူးချုပ်စောနယ်ဒါးမြ နှင့် ဗိုလ်ကြီးစောဘာဝါးတို့က ၎င်းတို့ ထုတ်ပယ်ခံရခြင်းအပေါ် လက်မခံကြောင်း သဘောထားကြေညာချက်တစ်ရပ် ထုတ်ပြန်သည်။

သို့သော်လည်း ကေအန်ယူက စုံစမ်းစစ်ဆေးခဲ့ပြီးနောက်   KNDO စစ်ဦးစီးချုပ် ဗိုလ်မှူးချုပ် စောနယ်ဒါးမြ နှင့် ဗိုလ်ကြီးစောဘာဝါးတို့ကို အဓိကတာဝန်ရှိသူများ အဖြစ် သတ်မှတ်ခဲ့သည်။

၂၀၂၂ ခုနှစ် ဇန်နဝါရီလ ၁၇ရက် တွင် အူးဟူချောင်းတံတားဆောက်လုပ်ရေးလုပ်သား၂၅ ဦးအသတ်ခံရမှုနှင့်စပ်လျဉ်းပြီး ကရင်အမျိုးသားကာကွယ်ရေးတပ်ဖွဲ့ (KNDO) ခေါင်းဆောင် ဗိုလ်မှူးချုပ်စောနယ်ဒါးမြ နှင့် ဗိုလ်ကြီးစောဘာဝါးတို့ကို  ၎င်း၏ မိခင်အဖွဲ့အစည်း ဖြစ်သည့် ကရင်အမျိုးသားအစည်းအရုံး (KNU) က တာဝန်မှ အပြီးရပ်စဲခဲ့သည်။KNDO ယာယီ စစ်ဦးစီးချုပ် အဖြစ် ဒု- စစ်ဦးစီးချုပ် ဖြစ်သူ ဗိုလ်ချုပ်စောရှီးလေ့ ကို အစားထိုး ခန့်အပ်ခဲ့သည်။

## ကိုးကား 
ကဏ္ဍ:၂၀၂၁
ကဏ္ဍ:ကရင်ပြည်နယ်
ကဏ္ဍ:မြန်မာနိုင်ငံရှိ လူသတ်ပွဲများ စာရင်း
ကဏ္ဍ:မြန်မာ့ပြည်တွင်းစစ် (၂၀၂၁-လက်ရှိ)